
1. Decizia Parlamentului European din 7 mai 2025 privind descărcarea de gestiune pentru execuția bugetului general al Uniunii Europene aferent exercițiului financiar 2023, secțiunea IX – Autoritatea Europeană pentru Protecția Datelor (2024/2028(DEC))
Parlamentul European,
–	având în vedere bugetul general al Uniunii Europene aferent exercițiului financiar 2023[footnoteRef:1], [1: 	JO L 58, 23.2.2023, p. 1, ELI: http://data.europa.eu/eli/budget/2023/1/oj.] 

–	având în vedere conturile anuale consolidate ale Uniunii Europene pentru exercițiul financiar 2023 (COM(2024)0272 – C10‑0076/2024)[footnoteRef:2], [2: 	JO C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	având în vedere Raportul anual al Autorității Europene pentru Protecția Datelor pentru 2023,
–	având în vedere Raportul anual al Curții de Conturi referitor la execuția bugetului privind exercițiul financiar 2023, însoțit de răspunsurile instituțiilor[footnoteRef:3], [3: 	JO C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	având în vedere declarația de asigurare[footnoteRef:4] privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2023 în temeiul articolului 287 din Tratatul privind funcționarea Uniunii Europene, [4: 	JO C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
–	având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012[footnoteRef:5], în special articolele 59, 118, 260, 261 și 262, [5: 	JO L 193, 30.7.2018, p. 1, ELI: http://data.europa.eu/eli/reg/2018/1046/oj.] 

–	având în vedere Regulamentul (UE, Euratom) 2024/2509 al Parlamentului European și al Consiliului din 23 septembrie 2024 privind normele financiare aplicabile bugetului general al Uniunii[footnoteRef:6], în special articolele 59, 118, 266, 267 și 268, [6: 	JO L, 2024/2509, 26.9.2024, ELI: https://data.europa.eu/eli/reg/2024/2509/oj.] 

–	având în vedere Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE[footnoteRef:7], în special articolul 55, [7: 	JO L 295, 21.11.2018, p. 39, ELI: http://data.europa.eu/eli/reg/2018/1725/oj.] 

–	având în vedere articolul 102 și anexa V la Regulamentul său de procedură,
–	având în vedere avizul Comisiei pentru libertăți civile, justiție și afaceri interne,
–	având în vedere raportul Comisiei pentru control bugetar (A10-0053/2025),
1.	acordă Autorității Europene pentru Protecția Datelor descărcarea de gestiune pentru execuția bugetului său aferent exercițiului financiar 2023;
2.	își prezintă observațiile în cadrul rezoluției de mai jos;
3.	încredințează Președintei sarcina de a transmite prezenta decizie împreună cu rezoluția Parlamentului, ca parte integrantă a acesteia, Autorității Europene pentru Protecția Datelor, Consiliului European, Consiliului, Comisiei, Curții de Conturi, Curții de Justiție a Uniunii Europene, Ombudsmanului European și Serviciului European de Acțiune Externă și de a asigura publicarea acestora în Jurnalul Oficial al Uniunii Europene (seria L).


2. Rezoluția Parlamentului European din 7 mai 2025 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2023, secțiunea IX – Autoritatea Europeană pentru Protecția Datelor (2024/2028(DEC))
Parlamentul European,
–	având în vedere Decizia sa privind descărcarea de gestiune pentru execuția bugetului general al Uniunii Europene aferent exercițiului financiar 2023, secțiunea IX – Autoritatea Europeană pentru Protecția Datelor,
–	având în vedere articolul 102 și anexa V la Regulamentul său de procedură,
–	având în vedere avizul Comisiei pentru libertăți civile, justiție și afaceri interne,
–	având în vedere raportul Comisiei pentru control bugetar (A10-0053/2025),
A.	întrucât în contextul procedurii de descărcare de gestiune, autoritatea care acordă descărcarea de gestiune dorește să accentueze că este deosebit de important să se întărească și mai mult legitimitatea democratică a instituțiilor Uniunii prin creșterea transparenței și a responsabilității și prin aplicarea principiului întocmirii bugetului în funcție de performanțe și al bunei gestiuni a resurselor umane;
B.	întrucât protecția datelor este un drept fundamental, protejat de legislația Uniunii și consacrat la articolul 8 din Carta drepturilor fundamentale a Uniunii Europene;
C.	întrucât articolul 16 din Tratatul privind funcționarea Uniunii Europene prevede că respectarea normelor referitoare la protecția persoanelor fizice în ceea ce privește prelucrarea datelor cu caracter personal care le privesc trebuie să facă obiectul controlului unei autorități independente;
D.	întrucât Regulamentul (UE) 2018/1725 al Parlamentului European și al Consiliului [footnoteRef:8] prevede instituirea unei autorități independente, respectiv Autoritatea Europeană pentru Protecția Datelor („AEPD”), care să fie responsabilă cu protejarea și garantarea dreptului la protecția datelor și la viață privată și să fie însărcinată să asigure adoptarea de către instituțiile, organele, oficiile și agențiile Uniunii a unei culturi puternice a protecției datelor; [8: 	Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39, ELI: http://data.europa.eu/eli/reg/2018/1725/oj).] 

E.	întrucât AEPD își îndeplinește atribuțiile în strânsă cooperare cu autoritățile similare pentru protecția datelor (APD) în cadrul Comitetului european pentru protecția datelor (CEPD) și servește interesului public, ghidându-se totodată după principiul imparțialității, al integrității, al transparenței, al pragmatismului și respectă legislația Uniunii,
1.	constată că bugetul AEPD se încadrează la rubrica 7 din CFM, „Administrația publică europeană”, care a totalizat 12,3 miliarde EUR, și anume 6,4 % din cheltuielile de la bugetul Uniunii în 2023; constată că bugetul AEPD a reprezentat 0,18 % din creditele de la rubrica 7 din CFM;
2.	constată că în raportul său anual pentru exercițiul financiar 2023, Curtea de Conturi („Curtea”) a examinat un eșantion de 70 de operațiuni de la rubrica 7 din CFM, din care 21 (30 %) conțineau erori; constată, de asemenea, că, pentru cinci dintre aceste erori care au fost cuantificate de Curte, Curtea a estimat un nivel de eroare sub pragul de semnificație;
3.	ia act, din raportul Curții, de observația acesteia potrivit căreia cheltuielile administrative cuprind cheltuielile cu resursele umane, inclusiv pensiile, care în 2023 au constituit aproximativ 70 % din totalul cheltuielilor administrative, precum și legate de clădiri, echipamente, energie, comunicații și tehnologia informației; salută opinia reînnoită a Curții potrivit căreia, în general, cheltuielile administrative prezintă un risc scăzut;
4.	constată din raportul Curții că, în 2023, aceasta a auditat plata salariului unui funcționar care a făcut ultima dată o declarație privind drepturile la alocații familiale și pentru copii în 2020; împărtășește îngrijorările Curții potrivit cărora întârzierile în primirea și verificarea acestor declarații sporesc riscul unor plăți neeligibile;
Gestiunea bugetară și financiară
5.	ia act de faptul că bugetul final adoptat al AEPD s-a ridicat la 22 711 559 EUR în 2023, ceea ce reprezintă o creștere cu 12,06 % față de 2022; constată că bugetul AEPD acoperă, de asemenea, activitatea secretariatului independent al CEPD; constată, pe baza raportului anual al AEPD pentru 2023 (denumit în continuare „raportul anual”), că bugetul adoptat al CEPD a fost de 7,67 milioane EUR în 2023, inclusiv suma de 300 000 EUR acordată prin intermediul unui buget rectificativ care a fost necesar ca urmare a unei creșteri a activităților de soluționare a litigiilor în 2023;
6.	recunoaște că eforturile AEPD de monitorizare și planificare a bugetului în cursul exercițiului financiar 2023 au avut ca rezultat o rată de execuție bugetară a creditelor de angajament aferente exercițiului actual de 96 % în 2023 (puțin sub nivelul din 2022, când rata a fost de 98 %); constată, de asemenea, din raportul privind conturile anuale ale AEPD pentru 2023 că rata de execuție a creditelor de plată din exercițiul curent a fost de 84 % (mai mică decât în 2022, când a fost de 88 %); constată, în plus, din răspunsurile AEPD la chestionarul prezentat de Comisia pentru control bugetar pentru descărcarea de gestiune 2023 (denumit în continuare „chestionarul”), că rata globală de execuție a creditelor de plată a fost de 91,33 % în 2023, mai mică decât în 2022, când a fost de 94,09 %;
7.	constată, de asemenea, că valoarea reportărilor (C8) din 2023 în 2024 a fost de 2 517 942,67 EUR sau 11,08 % din bugetul total pentru 2023, comparativ cu 1 827 354,23 EUR sau 9,01 % din bugetul total pentru 2022; constată că rata de execuție a bugetului C8 în 2023 a fost de 76,65 % (peste nivelul de 73,77 % în 2022);
8.	salută o îmbunătățire a timpului mediu de plată de la 25 de zile în 2022 la 19 zile în 2023, 97,50 % din plăți fiind procesate la timp; constată că această îmbunătățire se datorează, de asemenea, faptului că AEPD a soluționat o eroare veche cu sistemul electronic de plată pentru facturile legate de costurile de misiune; constată, de asemenea, o creștere semnificativă a numărului de plăți de la 799 în 2022 la 1 335 în 2023; observă, în acest context, că numărul de tranzacții este în continuare mai mic decât nivelurile anterioare pandemiei din cauza modificărilor modului de lucru (cum ar fi reuniunile în format hibrid sau evenimentele virtuale pentru experți);
9.	ia act de faptul că efectele războiului ilegal de agresiune al Rusiei împotriva Ucrainei au continuat să creeze presiune bugetară asupra AEPD în 2023, inclusiv prin creșterea inflației și, în consecință, prin creșterea costurilor cu energia, liniile bugetare cele mai afectate fiind salariile personalului, securitatea clădirilor și costurile de închiriere, costurile de misiune și serviciile furnizate de personalul extern; salută, în acest context, AEPD pentru faptul că și-a reajustat prioritățile și a pus în aplicare realocarea internă în cadrul capitolelor bugetare; înțelege că optimizarea bugetară a fost necesară pentru a gestiona cu succes indexarea salariilor personalului și costurile de închiriere, precum și o creștere a costurilor serviciilor externe de sprijinire a avocaților ca urmare a unui număr mai mare de decizii obligatorii ale AEPD, ceea ce a condus la un număr mai mare de cauze care trebuie apărate în fața Curții de Justiție a Uniunii Europene (CJUE) cu ajutorul asistenței juridice externe; regretă, în acest context, că AEPD a trebuit să își amâne unele dintre activitățile sale, cum ar fi un studiu de fezabilitate privind inteligența artificială; invită AEPD să respecte competențele mandatului său printr-o abordare colaborativă cu instituțiile și agențiile Uniunii și să evite inițierea oricărei acțiuni în justiție, în special a celor vădit inadmisibile, pentru a evita repercusiunile negative asupra gestionării resurselor, care nu permit AEPD să își desfășoare activitățile în calitate de instituție;
10.	își exprimă îngrijorarea cu privire la creșterea semnificativă a costurilor misiunilor de personal ale AEPD, de la 28 789 EUR în 2021 și 176 903 EUR în 2022 la 284 580 EUR în 2023; invită AEPD să evalueze dacă resursele cheltuite pentru misiuni sunt utilizate în mod adecvat și eficace; ia act de faptul că AEPD a încetat să facă public numărul de misiuni finanțate de organizatori, precum și informațiile cu privire la unitatea sau sectorul care a participat la fiecare misiune, reducând astfel transparența în ceea ce privește cheltuielile de misiune; invită AEPD să reintroducă această practică; încurajează AEPD să promoveze utilizarea instrumentelor de videoconferință acolo unde este cazul, deoarece acest lucru ar putea contribui la reducerea numărului de misiuni și a costurilor; invită AEPD să evalueze dacă resursele cheltuite pentru misiuni sunt utilizate în mod adecvat și eficace;
Gestiunea internă, performanța și controlul intern
11.	ia act de faptul că AEPD a utilizat nouă indicatori-cheie de performanță pentru a-și monitoriza performanța în 2023, în conformitate cu principalele obiective ale strategiei AEPD pentru perioada 2020-2024, care este pusă în aplicare prin intermediul planului anual de gestiune; constată, pe baza raportului anual, că AEPD a depășit așteptările în aproape toate domeniile, astfel cum indică rezultatele indicatorilor-cheie de performanță pentru 2023, cu excepția unui indicator-cheie de performanță (numărul de urmăritori ai AEPD în unele conturi de pe platformele de comunicare socială); ia act cu îngrijorare de faptul că AEPD s-a confruntat cu provocări considerabile din cauza creșterii volumului de muncă și a problemelor complexe de protecție a datelor care decurg din evoluția rapidă a peisajului digital, precum și din cauza extinderii mandatului AEPD la activitățile de supraveghere (cum ar fi auditurile și anchetele) și a răspunsurilor la consultări și consultări prealabile, toate în contextul unui buget limitat; constată din raportul AEPD de monitorizare a rezoluției Parlamentului referitoare la execuția bugetului AEPD pentru 2022 („raportul de monitorizare”) că mai multe evoluții legislative din ultimii doi ani au afectat activitatea și resursele AEPD, din cauza extinderii mandatului Eurojust, a noilor informații care urmează să fie primite de Europol în temeiul Regulamentului privind serviciile digitale, a introducerii noilor baze de date la scară largă ale Uniunii și a cadrului de interoperabilitate în domeniul justiției și afacerilor interne și a intrării în vigoare a Regulamentului privind inteligența artificială („Regulamentul IA”); invită Comisia și autoritatea bugetară să țină seama de aceste aspecte în cadrul procedurii bugetare anuale;
12.	salută faptul că, în 2023, AEPD și-a consolidat capacitatea de a evalua și de a se pregăti pentru noile tendințe tehnologice și pentru impactul potențial al acestora asupra vieții private și a protecției datelor; constată că acest lucru a fost realizat printr-o abordare bazată pe previziuni, cu accent pe monitorizarea evoluțiilor în domenii precum modelele lingvistice mari, portofelele pentru identitatea digitală, internetul comportamentelor, realitatea extinsă și detectarea deepfake-urilor; salută, în acest context, publicarea de către AEPD a celei de-a treia inițiative TechSonar privind tehnologiile emergente; felicită, de asemenea, AEPD pentru faptul că a primit Premiul mondial 2023 pentru protecția vieții private și a datelor (GPA) la categoria inovării;
13.	ia act de faptul că 2023 a fost marcat de mai multe modificări organizaționale sau actualizări care au fost necesare pentru a răspunde și a se adapta la provocările în continuă evoluție în materie de protecție a datelor; salută, în acest context, numirea unui secretar general începând cu 1 iulie 2023; ia act, în plus, de transformarea a două sectoare în unități precum „Informare și comunicare” și „Guvernanță și control intern” și de crearea a trei noi sectoare specializate în cadrul unității „Tehnologie și confidențialitate” (T&P): „Supravegherea și auditul sistemelor”, „Monitorizare și prospectivă tehnologică” și „Transformare digitală”;
14.	subliniază rolul AEPD în supravegherea prelucrării datelor cu caracter personal de către instituțiile, organele, oficiile și agențiile Uniunii; ia act cu îngrijorare de durata procedurilor în fața AEPD, având în vedere că AEPD nu a închis o singură anchetă în 2023, dar, în comparație cu anul precedent, în 2023, numărul de notificări trimise într-un termen care a depășit 72 de ore a scăzut semnificativ;
15.	ia act de faptul că, în 2023, AEPD a primit 420 de plângeri, și anume cu 53 mai multe decât în 2022, dintre care 73 au fost admisibile și 347 inadmisibile; reține că AEPD a emis o decizie/un aviz/răspuns final în 31 din cele 73 de plângeri primite în 2023, în medie în termen de 44 de zile și a răspuns tuturor celor 347 de plângeri inadmisibile primite; constată că, dintre toate plângerile admisibile (în curs și primite în 2023), 55 de cazuri au fost finalizate în 2023, ceea ce reprezintă o creștere de 17 % față de 2022; recunoaște eforturile depuse de AEPD pentru a reduce numărul mare de plângeri prin dezvoltarea unui instrument dinamic pe site-ul AEPD, deși volumul plângerilor a rămas dificil de gestionat din cauza resurselor limitate din 2023; ia act cu satisfacție de faptul că AEPD a elaborat diverse instrumente și politici procedurale pentru a-și consolida procesele de investigare în 2023; salută, în acest context, faptul că AEPD și-a modificat Regulamentul de procedură, prin care „procedura de revizuire” este înlocuită cu o „evaluare preliminară” pentru a garanta dreptul de a fi audiat al tuturor părților implicate, contribuind astfel la o tratare echitabilă și în timp util a plângerilor și a investigațiilor;
16.	subliniază rolul important al consultării și consilierii AEPD în procesul legislativ; ia act de faptul că, în conformitate cu articolul 42 alineatul (1) din Regulamentul (UE) 2018/1725, AEPD a răspuns la 80 de consultări legislative formale, iar consilierea sa a luat forma a 54 de avize (27 în 2022), a 26 de observații formale (49 în 2022) și a 34 de observații informale (30 în 2022) adresate Comisiei și colegiuitorilor ca răspuns la cererile de consultare legislativă din 2023; felicită AEPD pentru contribuția sa la Regulamentul IA, în special avizul din proprie inițiativă al AEPD referitor la Regulamentul IA și consilierea referitoare la normele privind răspunderea în materie de IA, precum și pentru contribuția AEPD la rezoluția GPA referitoare la sistemele de IA generativă; ia act de o creștere semnificativă (+93 %) a cererilor de consultare în ultimii cinci ani;
17.	ia act de faptul că, în 2023, AEPD a efectuat opt anchete și cinci anchete preliminare, marcând o creștere semnificativă în comparație cu anii precedenți; ia act de faptul că, în 2023, AEPD a fost implicată activ într-un număr total de 13 anchete și șapte anchete preliminare, fie lansate în 2023, fie reportate din anii anteriori; ia act de faptul că AEPD a continuat, începând din 2021, două anchete formale complexe și cu utilizare intensivă a resurselor în ceea ce privește utilizarea de către instituțiile, organismele și agențiile Uniunii Europene (IOAUE) a serviciilor de cloud furnizate de entități din afara UE/SEE, punând accentul pe utilizarea de către Comisie a Microsoft 365; îndeamnă la finalizarea la timp a acestor anchete, având în vedere impactul lor semnificativ asupra funcționării instituțiilor; constată, în plus, că AEPD a lansat, de asemenea, cinci anchete bazate pe plângeri privind site-urile web ale IOAUE, concentrându-se în mare măsură asupra aspectelor legate de protecția vieții private și a datelor, fiind așteptate evaluări preliminare în 2024;
18.	îndeamnă AEPD să acorde prioritate și să consolideze procedurile de gestionare a datelor cu caracter personal ale minorilor cu vârsta sub 15 ani, în special în contextul sistemelor Europol, unde astfel de persoane pot fi marcate ca suspecți; recunoaște vulnerabilitatea sporită a acestui grup și necesitatea unor garanții solide;
19.	ia act de faptul că AEPD a investigat presupusa utilizare de către Comisie a microdirecționării pe platforma X și a continuat două anchete preliminare: un caz privind utilizarea de către IOAUE a serviciului de cloud Trello, care a fost închis în 2023, și altul privind utilizarea de către IOAUE a creării de profiluri, care a avut loc în 2024; ia act de faptul că au fost lansate în total șase anchete și patru anchete preliminare (o anchetă preliminară în 2022) în spațiul de libertate, securitate și justiție (SLSJ), ceea ce reflectă o creștere semnificativă față de 2022; ia act de preocupările AEPD cu privire la provocările care pot apărea în cazul anchetelor în care sunt necesare acțiuni comune între autoritățile naționale și EUIBA; constată, de asemenea, că, în cadrul planului său de audit pentru 2023, AEPD a auditat următoarele organisme: Oficiul European pentru Selecția Personalului, Banca Europeană de Investiții, Banca Centrală Europeană, Centrul European de Prevenire și Control al Bolilor și Agenția Europeană pentru Medicamente;
20.	reamintește faptul că, în 2022, AEPD a introdus o acțiune în anularea a două dispoziții din Regulamentul modificat privind Europol în fața Tribunalului, care a fost ulterior respinsă; ia act de faptul că, între timp, AEPD a decis să conteste ordonanța Tribunalului în cauza T-578/22 [footnoteRef:9], considerând că problemele ridicate ar trebui abordate la cel mai înalt nivel; regretă că AEPD nu a realizat inadmisibilitatea vădită a recursului său, chiar dacă instituția nu a intenționat să conteste un act al Europol, ci o modificare retroactivă a cadrului juridic care vizează neutralizarea efectelor acțiunilor AEPD de asigurare a respectării legislației; invită instituția să coopereze cu instituțiile și agențiile Uniunii înainte de a iniția proceduri judiciare care să împiedice îndeplinirea mandatului său și utilizarea resurselor sale în scopurile pentru care erau destinate; constată, în plus, că AEPD a monitorizat, de asemenea, punerea în aplicare a Ordinului său din 3 ianuarie 2022, inclusiv verificările privind raportarea Europol; regretă că raportul final cu privire la această chestiune a fost comunicat de AEPD abia la 22 iulie 2024; [9: 	Ordonanța Tribunalului din 6 septembrie 2023, Cauza T-578/22, Autoritatea Europeană pentru Protecția Datelor împotriva Parlamentului European și a Consiliului Uniunii Europene, ECLI:UE:T:2023:522.] 

21.	ia act de faptul că, după punerea în aplicare pilot a noului cadru de gestionare a riscurilor în cadrul AEPD la sfârșitul anului 2022, în mai 2023 a fost efectuat un sondaj anonim privind gradul de satisfacție pentru a evalua eficacitatea acestuia și a colecta sugestii suplimentare; constată, de asemenea, că rezultatele sondajului au fost pozitive, ceea ce a dus la adoptarea oficială a cadrului la 26 iunie 2023;
22.	ia act de faptul că Serviciul de Audit Intern (IAS) a efectuat un audit privind metodologia de planificare a auditurilor AEPD în cadrul AEPD în 2023; ia act de faptul că auditul s-a încheiat cu două recomandări pentru care AEPD a prezentat IAS un plan de acțiune; invită AEPD să informeze în mod periodic autoritatea care acordă descărcarea de gestiune despre progresele înregistrate în acest sens;
23.	reamintește că Tratatul privind Uniunea Europeană stipulează că UE și instituțiile sale promovează solidaritatea și egalitatea între femei și bărbați;
Resursele umane, egalitatea și starea de bine a personalului
24.	constată că, la sfârșitul anului 2023, AEPD avea 129 de angajați, comparativ cu 127 în 2022; ia act de faptul că AEPD a angajat 50 de agenți contractuali (AC) în temeiul articolului 3 litera (b) din Statutul funcționarilor și Regimul aplicabil celorlalți agenți (52 AC în 2022), 7 agenți temporari (AT) în temeiul articolului 2 litera (b) și al articolului 2 litera (c) (6 AT în 2022) și a utilizat serviciile a 12 prestatori externi de servicii (EXT) care lucrau intra-muros în 2023 (8 EXT în 2022); încurajează AEPD să își continue eforturile în direcția unei reprezentări geografice mai echilibrate între toate statele membre, în special la nivel de conducere; salută diversitatea tot mai mare a naționalităților reprezentate, dar constată cu regret că femeile continuă să fie subreprezentate în posturile de conducere de nivel superior; solicită adoptarea unei foi de parcurs privind paritatea de gen, inclusiv a unor măsuri proactive de recrutare și a unor programe de formare a cadrelor de conducere dedicate angajatelor;
25.	ia act de faptul că AEPD avea 23 de naționalități (din statele membre) reprezentate în rândul personalului său în 2023, ceea ce reprezintă o îmbunătățire în comparație cu 22 de naționalități în 2022; ia act cu nemulțumire de suprareprezentarea a cinci naționalități și de subreprezentarea altor naționalități; îndeamnă AEPD să își continue eforturile de realizare a unei distribuții geografice echilibrate a resortisanților din toate statele membre în cadrul personalului său, prin îmbunătățirea comunicării, promovarea vizibilității și îmbunătățirea condițiilor de muncă pentru a atrage naționalitățile subreprezentate;
26.	observă că, în 2023, AEPD a menținut o forță de muncă formată din 65 % femei și 35 % bărbați, în concordanță cu tendințele din anii precedenți; regretă absența femeilor în funcții de conducere de nivel superior, în pofida realizării parității de gen în rândul celor șase posturi de conducere de nivel mediu; îndeamnă AEPD să își intensifice eforturile pentru a asigura o reprezentare echilibrată din punctul de vedere al genului la toate nivelurile de personal și invită AEPD să promoveze candidatura femeilor și în perspectiva următoarei alegeri a Autorității de către Parlament;
27.	constată o rată ridicată de ocupare a schemei de personal, de 95,65 %, dar și o rată ridicată a rotației de 13 % în 2023; ia act de faptul că majoritatea posturilor neocupate au fost rezultatul faptului că candidații nu erau potriviți, având în vedere nevoia AEPD de profiluri foarte specializate și rezerva restrânsă de candidați eligibili; salută abordarea acestor provocări prin republicarea cu o difuzare mai largă sau mai bine direcționată a posturilor vacante sau prin reformularea cerințelor; salută măsurile luate de AEPD în ceea ce privește procesul de angajare; invită AEPD să abordeze în continuare provocările legate de găsirea unor candidați potriviți și să informeze autoritatea care acordă descărcarea de gestiune cu privire la îmbunătățirile în ceea ce privește recrutarea și rotația personalului;
28.	ia act de faptul că, în a doua jumătate a anului 2023, echipa de resurse umane a AEPD a lansat un proiect-pilot pentru un nou proces de integrare pentru nou-veniți, cu sesiuni care acoperă, printre altele, prezentări ale activității unităților principale, etică, proceduri de achiziții publice și securitatea informațiilor, în timp ce în 2023 au fost oferite trei sesiuni de integrare; invită AEPD să ofere în continuare nou-veniților sesiuni de „integrare” și tuturor membrilor personalului sesiuni obligatorii care să reamintească importanța unor principii precum etica, conflictele de interese, transparența, controlul intern și combaterea fraudei, deoarece acestea au devenit standardul în instituțiile Uniunii; constată, de asemenea, că au fost oferite 12 sesiuni individuale personalului AEPD și CEPD, șase sesiuni de îndrumare în grup în care participanții (la nivel de manager) au învățat unii de la alții, precum și o îndrumare în echipă de un an cu un formator pentru dezvoltarea calităților de lider la Școala Europeană de Administrație în 2023;
29.	constată, pe baza chestionarului, că AEPD oferă formule de lucru flexibile și hibride, care sunt bine primite de membrii personalului, care pot beneficia, printre altele, de concediu pentru creșterea copilului, de credite de timp, de munca cu fracțiune de normă sau de munca din străinătate pentru un număr limitat de zile pe an; ia act de faptul că, în 2023, majoritatea personalului a utilizat aceste condiții de muncă, în timp ce 86,30 % dintre angajați au utilizat modalități de muncă la distanță în 2023; consideră că infrastructura clădirilor ar trebui optimizată pentru a reflecta această rată ridicată a muncii la distanță, care ar putea contribui la reducerea costurilor operaționale și la asigurarea unei utilizări mai eficiente a spațiului de birouri; salută eforturile susținute depuse de AEPD pentru a îmbunătăți activ starea de bine fizică și mentală a personalului său;
30.	felicită AEPD pentru desfășurarea mai multor acțiuni de sensibilizare în cursul anului 2023, prin schimbul de informații privind eliminarea discriminării rasiale, Ziua Internațională a Femeii, luna diversității în UE și învățarea despre neurodiversitate; ia act de faptul că, în prezent, AEPD nu angajează personal cu dizabilități, dar are o clauză privind egalitatea de șanse inclusă în toate anunțurile de posturi vacante ale AEPD și încurajează în mod activ candidaturile din partea candidaților cu dizabilități;
31.	constată, pe baza chestionarului, că AEPD consideră confidențiale orice informații privind cazurile de epuizare, inclusiv numărul acestora; nu este de acord cu această abordare și îndeamnă AEPD să furnizeze anual autorității care acordă descărcarea de gestiune numărul de cazuri de epuizare; constată cu satisfacție că în 2023 nu a fost raportat niciun caz de hărțuire în cadrul AEPD; salută faptul că, în 2023, AEPD a continuat să ofere o prezentare privind combaterea hărțuirii, oferită de unul dintre consilierii confidențiali ai AEPD, ca parte a formării introductive intitulate „Ziua de primire a AEPD”; salută publicarea deciziei privind combaterea hărțuirii și rolul consilierilor confidențiali pe intranetul AEPD;
Cadrul de etică și transparența
32.	ia act de faptul că, în 2023, AEPD și-a concentrat eforturile pe creșterea gradului de sensibilizare a personalului cu privire la cadrul etic al AEPD/CEPD prin organizarea de sesiuni de formare specifice obligatorii pentru întregul personal și de cursuri de formare introductivă pentru personalul nou-venit la AEPD/CEPD, prin numirea unui nou responsabil cu etica și prin participarea la grupul de lucru privind etica „Comité Paritaire des questions Statutaires”; salută crearea unei căsuțe poștale electronice de către AEPD, unde membrii personalului își pot depune cererile cu privire la orice chestiuni legate de etică, precum și utilizarea modulului etic al Comisiei în SYSPER; încurajează AEPD să continue sensibilizarea și organizarea de sondaje pentru a evalua nivelul de sensibilizare a personalului cu privire la cadrul etic al AEPD/CEPD;
33.	salută nivelul general ridicat de transparență atins de AEPD în ceea ce privește activitățile sale, în special în ceea ce privește publicarea ordinii de zi și a declarației de interese a Autorității și a șefului administrației AEPD, în conformitate cu Codul de conduită al Autorității din 2019; constată, pe baza raportului de monitorizare, că AEPD a adoptat două coduri de conduită, în timp ce unul dintre acestea se aplică Autorității, iar celălalt se aplică personalului AEPD; înțelege că, în cazurile în care secretarul general este invitat să înlocuiască Autoritatea, codul de conduită al acesteia din urmă se aplică și secretarului general;
34.	constată cu satisfacție că, de la înființarea sa, AEPD nu a fost implicată niciodată în vreo investigație a Oficiului European de Luptă Antifraudă (OLAF);
35.	ia act de faptul că, din cele cinci anchete deschise de Ombudsman în 2023 cu privire la AEPD, patru au fost închise fără nicio anchetă suplimentară; ia act de faptul că, în cazul unei anchete, decizia era încă pendinte și preconizată pentru T4 2024; invită AEPD să țină la curent autoritatea care acordă descărcarea de gestiune cu privire la rezultatul acestei anchete;
36.	regretă că AEPD nu a aderat încă în mod oficial la Registrul de transparență al Uniunii; constată totuși, pe baza raportului de monitorizare, că, în vederea aderării oficiale la Registrul de transparență al Uniunii, AEPD a lansat o evaluare internă a măsurilor de transparență, în timp ce în 2023 au avut loc reuniuni exploratorii și schimburi de opinii între AEPD și secretariatul Registrului de transparență; invită AEPD să informeze autoritatea care acordă descărcarea de gestiune cu privire la rezultatul acestui exercițiu de evaluare; își reiterează apelul adresat AEPD de a se alătura și de a utiliza Registrul de transparență al Uniunii, inclusiv pentru divulgarea proactivă a reuniunilor cu orice părți terțe, pentru a asigura transparența funcțiilor de reglementare și consultative ale AEPD;
37.	ia act cu satisfacție de faptul că, în 2023, AEPD a stabilit norme interne aplicabile audierii persoanelor care ar putea fi afectate de o decizie finală a AEPD adoptată în cadrul anchetelor și investigațiilor din proprie inițiativă pentru a asigura exercitarea corespunzătoare a dreptului lor fundamental de a fi audiate în astfel de proceduri; felicită AEPD pentru publicarea unei noi fișe informative privind investigațiile AEPD și a unei noi politici de investigare a AEPD, precum și pentru asigurarea faptului că toate rapoartele financiare, inclusiv bugetele anuale, rapoartele contabile și de audit sunt puse la dispoziția publicului prin intermediul unui site web al instituțiilor Uniunii și al altor canale oficiale, întrucât AEPD joacă un rol principal în îmbunătățirea gradului de pregătire în materie de securitate cibernetică a instituțiilor Uniunii;
38.	constată cu satisfacție, pe baza chestionarului, că AEPD nu a raportat niciun caz de conflict de interese, de avertizare în interes public sau de fraudă în 2023; ia act de faptul că AEPD a instituit un cadru pentru prevenirea conflictelor de interese la nivelul conducerii superioare și al personalului prin coduri de conduită, sensibilizare și declarații privind absența conflictelor de interese și confidențialitatea; ia act de faptul că, pe lângă introducerea obligatorie privind cadrul etic al AEPD pentru toți noii membri ai personalului, aceștia beneficiază, de asemenea, de o introducere privind strategia antifraudă a AEPD;
39.	ia act, pe baza chestionarului, de faptul că AEPD dispune de norme interne privind denunțarea neregulilor, care definesc căi și canale sigure prin care personalul își poate exprima preocupări cu privire la fraudă, corupție sau orice alte nereguli grave, fără a aduce atingere confidențialității identității avertizorului și a informațiilor raportate; ia act de faptul că, până în prezent, nu a existat niciodată un caz de avertizare în interes public raportat AEPD;
40.	îndeamnă AEPD să facă publice toate recuzările din cauza conflictelor de interese în deciziile sale de punere în aplicare, asigurând transparența deplină în supravegherea reglementară și în procesul decizional;
Digitalizarea, securitatea cibernetică și protecția datelor
41.	constată, pe baza chestionarului, că bugetul pe 2023 pentru echipamente și proiecte informatice a fost cu 9,5 % mai mic decât în 2022; constată că această scădere s-a datorat în principal faptului că în 2023 nu au fost comandate noi studii de fezabilitate în domeniul IT, spre deosebire de 2022, când astfel de studii au reprezentat o parte substanțială din bugetul IT; constată, de asemenea, că alte elemente de cost rămân relativ stabile între cei doi ani, inclusiv serviciile informatice generale și întreținerea;
42.	ia act, pe baza raportului de monitorizare și a chestionarului, de concluziile studiului de fezabilitate în domeniul IT realizat în 2022, în care există lacune între ceea ce pot oferi instrumentele și serviciile informatice furnizate de Comisie și Parlament și nevoile specifice ale AEPD; ia act de faptul că aceste lacune ar trebui remediate prin dezvoltarea de capacități și aplicații interne pentru care s-a considerat necesar un număr minim de cinci membri ai personalului în domeniul IT și externalizarea parțială a serviciilor; regretă că, din cauza constrângerilor bugetare, punerea în aplicare a recomandărilor studiului a rămas suspendată; invită AEPD să ia în considerare o abordare etapizată, începând cu acele recomandări și proiecte care ar necesita mai puține resurse;
43.	salută progresele înregistrate în 2023 de AEPD în ceea ce privește digitalizarea fluxurilor de lucru și a proceselor sale, prin introducerea ARES, a semnăturii digitale calificate (e-IDAS) și a unei platforme de colaborare (Nextcloud) pentru redactarea documentelor și videoconferințe, precum și prin actualizări ale instrumentului (Website Evidence Collector - colectare de probe privind site-urile) care automatizează colectarea datelor cu caracter personal pe site-urile web ale operatorilor de date și ale persoanelor împuternicite de operatori, adoptarea mediului de acceptare EU Send Web, un serviciu/canal pentru schimbul de informații sensibile neclasificate cu alte IOAUE și progresele suplimentare înregistrate în ceea ce privește punerea în aplicare a serviciilor care nu pot fi externalizate, cum ar fi formularul și fluxul electronic de lucru pentru gestionarea notificărilor privind încălcarea securității datelor; constată, cu toate acestea, probleme legate de utilizarea și întreținerea sistemului de achiziții publice electronice;
44.	salută accentul pus de AEPD pe asigurarea faptului că contractanții externi respectă standardele morale și etice necesare așteptate de la toate instituțiile, organele, oficiile și agențiile Uniunii, în special având în vedere utilizarea anterioară de către AEPD a unor întreprinderi externe care, potrivit clasamentului Universității Yale, continuă să își desfășoare activitatea în Rusia;
45.	recunoaște că AEPD se bazează cu succes pe multe dintre sistemele administrative utilizate de Comisie, în special în domeniul proceselor de gestionare a resurselor umane și a afacerilor, precum și pe unele dintre serviciile Parlamentului, inclusiv pe furnizarea de laptopuri, infrastructură de rețea și videoconferințe; salută faptul că proiectul de îmbunătățire a calității și performanței calculatoarelor puse la dispoziția personalului AEPD, în colaborare cu Parlamentul, în vederea generalizării muncii hibride, a fost finalizat;
46.	recunoaște rolul de lider al AEPD în îmbunătățirea pregătirii în materie de securitate cibernetică a instituțiilor Uniunii, colaborând totodată îndeaproape cu organisme precum Agenția Uniunii Europene pentru Securitate Cibernetică (ENISA) și centre de securitate cibernetică, cum ar fi CERT-UE; îndeamnă AEPD să elaboreze un cadru structurat de audit pentru riscurile în materie de securitate cibernetică în cadrul organismelor Uniunii; ia act de faptul că, în 2023, AEPD a continuat să își îmbunătățească disponibilitatea de a proteja datele cu caracter personal și informațiile sensibile împotriva atacurilor cibernetice, având în vedere evoluția rapidă a peisajului amenințărilor la adresa securității cibernetice; salută, în acest context, AEPD pentru revizuirea politicilor și metodologiilor sale de securitate în vederea pregătirii pentru impactul Regulamentului privind securitatea cibernetică (Regulamentul (UE, Euratom) 2023/2841 al Parlamentului European și al Consiliului [footnoteRef:10]); constată, pe baza chestionarului, că AEPD a introdus o cerere de încă două echivalente normă întreagă pentru a acoperi infrastructura de securitate cibernetică în legătură cu obligațiile AEPD în temeiul regulamentului respectiv, precum și rolul AEPD de membru al Consiliului interinstituțional pentru securitate cibernetică (IICB); constată, de asemenea, cu satisfacție că AEPD și-a actualizat politica de securitate a informațiilor și politica de utilizare acceptabilă a AEPD pentru a aborda amenințările specifice la adresa securității cibernetice în ceea ce privește telemunca, utilizarea dispozitivelor mobile personale și interzicerea aplicațiilor periculoase (TikTok); constată că AEPD nu s-a confruntat cu niciun atac cibernetic în 2023; solicită raportarea publică anuală cu privire la amenințările detectate, măsurile de răspuns și reziliența cibernetică instituțională; [10: 	Regulamentul (UE, Euratom) 2023/2841 al Parlamentului European și al Consiliului din 13 decembrie 2023 privind măsuri pentru un nivel comun ridicat de securitate cibernetică în instituțiile, organele, oficiile și agențiile Uniunii (JO L, 2023/2841, 18.12.2023, ELI: http://data.europa.eu/eli/reg/2023/2841/oj).] 

47.	felicită AEPD pentru actualizarea formării în materie de securitate cibernetică pentru întregul personal și pentru modernizarea modelului de formare în materie de securitate pentru nou-veniți; apreciază faptul că AEPD a fost proactivă în ceea ce privește sensibilizarea cu privire la riscurile la adresa securității cibernetice, de exemplu prin pregătirea de fișe informative, prin efectuarea de sondaje cu IOAUE și prin desfășurarea de campanii de sensibilizare; încurajează AEPD să se asigure că personalul beneficiază de formare obligatorie privind utilizarea sigură și etică a instrumentelor IA pentru a îmbunătăți înțelegerea acestora și pentru a atenua riscurile potențiale;
Clădirile
48.	ia act de faptul că, în 2023, la fel ca în 2022, AEPD și CEPD au fost singurii chiriași ai clădirii Parlamentului în care se aflau, în urma mutării Ombudsmanului de la sfârșitul anului 2021 și că, prin închirierea clădirilor lor de la Parlament, mai degrabă decât de la piața privată, AEPD intenționează să mențină costurile de închiriere și întreținere la un nivel rezonabil; ia act de faptul că AEPD a trebuit să solicite o sumă suplimentară de 81 856,84 EUR pentru plata costurilor de închiriere către Parlament, având în vedere că rata de indexare a fost de 8,82 % și, prin urmare, mai mare decât plafonul de 2 % pentru cheltuielile administrative;
49.	ia act de faptul că, în ceea ce privește accesibilitatea clădirii sale, AEPD se bazează pe deciziile luate și puse în aplicare de Parlament, ca parte a politicii sale imobiliare; constată, pe baza raportului de monitorizare, că AEPD angajează personal cu deficiențe fizice din cauza unor boli grave; salută angajamentul AEPD de a explora posibilitățile de angajare a stagiarilor cu mobilitate redusă sau cu dizabilități;
Mediu și sustenabilitate
50.	ia act de faptul că AEPD nu s-a alăturat sistemului de management de mediu și audit (EMAS), dar a pus în aplicare mai multe măsuri pentru a-și reduce amprenta de mediu, cum ar fi reglementarea temperaturii în mod automat și central, stingerea automată a luminii atunci când nu există nicio mișcare în încăpere, achiziționarea de produse și servicii ecologice și automatizarea fluxurilor de lucru prin introducerea ARES; constată din raportul de monitorizare că, potrivit informațiilor primite de Direcția Generală Infrastructură și Logistică a Parlamentului, responsabilă cu gestionarea clădirii închiriate de AEPD, pe clădirea respectivă sunt instalate panouri solare; solicită AEPD să informeze autoritatea care acordă descărcarea de gestiune cu privire la ponderea (%) a energiei electrice produse de panourile solare în nevoile totale de consum de energie ale AEPD pe an; invită, de asemenea, AEPD să informeze autoritatea care acordă descărcarea de gestiune cu privire la orice noi evoluții în ceea ce privește procesul de certificare EMAS;
51.	constată că AEPD nu și-a evaluat amprenta de carbon în 2023; salută, cu toate acestea, faptul că AEPD continuă să aplice măsuri care reduc amprenta de carbon prin reducerea deplasărilor la birou prin posibilitățile de muncă de la distanță, prin rambursarea a 50 % din abonamentele lunare/anuale ale personalului pentru utilizarea transportului public, prin încurajarea personalului să favorizeze videoconferințele și călătoriile cu trenul pe distanțe scurte, prin gestionarea electronică a ciclului pentru facturi și prin realizarea unei proceduri de selecție și a unui exercițiu de evaluare complet fără hârtie în ceea ce privește resursele umane;
52.	îndeamnă AEPD să adopte EMAS pentru a-și monitoriza și îmbunătăți în mod sistematic amprenta de mediu, în special în ceea ce privește consumul de energie, reducerea deșeurilor și politicile de birou sustenabile;
53.	ia act de faptul că AEPD abordează riscurile legate de sustenabilitate (cum ar fi riscurile de mediu, sociale și de guvernanță) într-un mod cuprinzător, prin intermediul unui exercițiu anual de evaluare a riscurilor; salută, în acest context, faptul că AEPD și-a adoptat noul proces de gestionare a riscurilor în 2023, care ar trebui să ajute AEPD să vizeze și să analizeze mai bine aceste riscuri și, prin urmare, să calibreze mai bine acțiunile de atenuare;
Cooperare interinstituțională
54.	salută economiile bugetare și administrative realizate de AEPD prin cooperarea interinstituțională, în special încheierea de acorduri privind nivelul serviciilor cu Parlamentul pentru închirierea clădirilor sale și utilizarea aplicațiilor sistemului informatic, furnizarea și întreținerea hardware-ului și cu Comisia pentru procesele de gestionare a resurselor umane și a afacerilor, precum și prin participarea la contracte-cadru interinstituționale de mari dimensiuni în domenii precum consultanța informatică, serviciile interimare și materialele de birou; felicită, în plus, AEPD pentru menținerea unei cooperări structurate cu Ombudsmanul, Agenția pentru Drepturi Fundamentale și CERT-UE prin memorandumuri de înțelegere;
55.	ia act de faptul că AEPD participă la reuniunile diferitelor organisme interinstituționale; salută, în acest context, participarea AEPD la reuniunile șefilor de administrație și ale Comitetului interinstituțional pentru comunicare online, conduse de Direcția Generală Comunicare a Parlamentului; ia act de faptul că cooperarea interinstituțională cu AEPD, în rolul său de supraveghere, este esențială pentru ca celelalte instituții ale Uniunii să își îmbunătățească nivelul de conformitate cu cadrul juridic privind protecția datelor;
56.	solicită o cooperare mai strânsă între AEPD, Curtea de Conturi, OLAF și Parchetul European (EPPO) pentru a elabora protocoale comune pentru detectarea fraudelor în datele digitale și tranzacțiile financiare în cadrul instituțiilor UE; subliniază necesitatea unor audituri comune privind riscurile de fraudă bazate pe IA;
57.	salută rolul esențial jucat de AEPD în 2023 în coordonarea autorităților pentru protecția datelor (APD) din statele membre pentru a promova o protecție consecventă a datelor în întreaga Uniune; ia act de faptul că AEPD s-a alăturat unui număr de 26 de autorități pentru protecția datelor în cadrul unei acțiuni coordonate de asigurare a respectării legii privind rolul și sarcinile responsabililor cu protecția datelor, evaluând conformitatea acestora cu Regulamentul (UE) 2018/1725; ia act de implicarea activă continuă a AEPD în Comitetul de supraveghere coordonată (CSC) în domeniul SLSJ, abordând aspecte precum tratarea plângerilor împotriva Europol și consolidarea proceselor de cooperare; apreciază, de asemenea, toate celelalte măsuri luate pentru a îmbunătăți cooperarea dintre AEPD și APD, cum ar fi efectuarea unei inspecții comune a Europol cu autoritățile naționale (Polonia și Lituania) și participarea la acțiunea de supraveghere coordonată privind prelucrarea datelor minorilor în sistemele Europol, participarea la o vizită operațională la biroul procurorului european delegat de la Lisabona în temeiul unui acord de lucru cu APD din Portugalia și coordonarea unei inspecții la fața locului în Lesbos cu APD din Grecia pentru a verifica practicile de colectare a datelor în timpul operațiunilor comune ale Frontex; recunoaște că aceste angajamente interinstituționale ajută AEPD să se alinieze la cele mai bune practici ale instituțiilor Uniunii și să beneficieze de schimbul de informații cu departamentele omoloage;
Comunicarea
58.	constată că bugetul pentru activități de comunicare publică și promovare în 2023 s-a ridicat la 468 000 EUR, ceea ce reprezintă o creștere de 54 % față de 2022;
59.	ia act cu satisfacție de faptul că AEPD a organizat mai multe evenimente de comunicare online și în persoană în 2023, menite să sensibilizeze publicul larg cu privire la rolul și misiunea AEPD și la importanța respectării normelor Uniunii în materie de protecție a datelor, cum ar fi Ziua protecției datelor, conferința stagiarilor AEPD (de două ori pe an), seminarul AEPD privind esența drepturilor fundamentale la viață privată și la protecția datelor, precum și alte evenimente internaționale;
60.	ia act de faptul că AEPD comunică online prin site-ul său și conturile sale de pe platformele de comunicare socială pe X (fostul Twitter) (29 400 de urmăritori), LinkedIn (71 000 de urmăritori), YouTube (2 900 de urmăritori), EU-Voice (5 900 de urmăritori) și EU-Video (750 de urmăritori);
61.	ia act de faptul că proiectul-pilot al platformelor EU Voice și EU Video (rețele de socializare gratuite și cu sursă deschisă, orientate spre viața privată și bazate pe software-ul Mastodon și PeerTube) a continuat în 2023; salută, în acest context, contribuția AEPD la strategia Uniunii privind datele și suveranitatea digitală pentru a promova independența Uniunii în lumea digitală și respectarea cadrului juridic privind protecția datelor.

